钦定古今图书集成/明伦汇编/官常典/第012卷 > 陈
## 钦定古今图书集成/明伦汇编/官常典/第012卷 > 陈

陈制，“封爵九等，自亲王以下，其起家之官，与品秩、印
绶、国官府僚亦各有定制。”

按《隋书百官志》：“陈制，封爵为九等之差。郡王，第一品，
秩万石。嗣王、蕃王、开国郡、县公，第二品，开国郡县侯，
第三品，开国县伯，第四品，并视中二千石。开国子，第
五品；开国男，第六品，并视二千石；汤沐食侯，第七品；
乡、亭侯，第八品，并视千石。关中、关外侯，第九品，视六
百石。其制，官亲王起家则为侍中，若加将军，方得
有”佐史，无将军则无府，止有国官。皇太子冢嫡起家
封王，依诸王起家；馀子并封公，起家中书郎。诸王子
并诸侯世子，起家给事。诸王公参佐等官，或有选司
补用，亦有府牒即授者，不拘年限，去留随意。在府之
日，唯宾游宴赏，时复修参，更无馀事。若随府王在州，
其僚佐等或亦得预催督，若其驱使，便“有职务。皇弟、
皇子封国王世子，品并第三，秩二千石；嗣王、蕃王、郡
公县公等世子，品并第四，秩六百石；侯世子，品第五；
子男世子，品第六，不言秩。”按《礼仪志》：“陈诸王金玺
龟钮，𫄸朱绶。开国公，金章龟钮，元朱绶；开国侯伯，金
章龟钮，青朱绶；开国子男，金章龟钮，青绶；县乡亭侯，
金印龟钮，紫绶；关内、关中及名号侯，金印珪钮，紫绶；
关外侯，银印珪钮，青绶；诸王嗣子，金印珪钮，紫绶。”
按《陈书诸王传》，“江左承西晋，诸王开国，并以户数相
差为大小三品。大国置上中下三将军，及置司马一
人。次国置中下二将军，小国置将军一人。馀官亦准
此为差。武帝受命，自永定讫于祯明，唯衡阳王昌特
加殊宠，至五”千户。自馀大国不过二千户，小国即千
户。

### 武帝永定元年冬追封皇兄皇弟为王又封兄子弟子皆为王

按《陈书武帝本纪》，永定元年“冬十月癸巳，追赠皇兄
梁故散骑常侍、平北将军、兖州刺史、长城县公道谭
骠骑大将军、太尉，封始兴郡王；弟梁故侍中、骠骑将
军、南徐州刺史武康侯休先车骑大将军、司徒，封南
康郡王。十一月丙申，诏曰：‘东都齐国，义乃亲贤；西汉
城阳，事兼功烈，散骑常侍、使持节、都督会稽等十郡
诸军事、宣毅将军、会稽太守、长城县侯蒨，学尚清优，
神宇凝正，文参礼乐，武定妖氛。心力谋猷，为家治国，
拥旄作守，期月有成，辟彼关河，功逾萧寇。萑蒲之盗，
自反耕农；篁竹之豪，用禀声朔。朕以虚寡，属当兴运，
提彼三尺，宾于四门，王业艰难，赖乎此子。宜隆上爵，
称是元功。可封临川郡王，邑二千户’。”兄子梁中书侍
郎顼袭封始兴王。弟子梁中书侍郎昙朗袭封南康
王，礼秩一同正王。按《文帝本纪》，“帝讳蒨，始兴昭烈
王长子也。高祖受禅，立为临川郡王，邑二千户。”
永定二年秋八月壬午，追封皇子立为豫章王，谥曰
献；权为长沙王，谥曰思。

按：《陈书武帝本纪》云云。

永定三年，文帝即位，以皇子伯茂为始兴王，而徙始
兴王顼为安成王。

按《陈书文帝本纪》，“三年六月丙午，高祖遗诏世祖入
纂。秋八月庚戌，封皇子伯茂为始兴王，奉昭烈王后。”
封始兴嗣王顼为安成王按《宣帝本纪》，帝讳顼，始
兴昭烈王第二子也。梁元帝征高祖子侄入侍，高祖
遣高宗赴江陵。及江陵陷，高宗迁于关右。永定元年，
遥袭封始兴郡王，邑二千户。三年，世祖嗣位，改封安
成王。天嘉三年，自周还。废帝光太二年正月，增邑并
前三千户。十一月甲寅，慈训太后令废帝为临海王，
以高宗入纂。

### 文帝天嘉元年立高祖子昌为衡阳王昌薨立皇子伯信为后又立皇子伯山为鄱阳王

按《陈书文帝本纪》，天嘉元年：“春二月庚戌，以高祖第
六子昌为骠骑将军湘州牧，立为衡阳王。三月丙子，
衡阳王昌薨。夏四月丁亥，立皇子伯信为衡阳王，奉
献王后。秋七月丙辰，立皇子伯山为鄱阳王。”

天嘉六年，封皇子伯固等五人为王。

按《陈书文帝本纪》：“六年秋八月己卯，立皇子伯固为
新安郡王，伯恭为晋安王，伯仁为庐陵王，伯义为江
夏王。冬十二月乙卯，立皇子伯礼为武陵王。”

====废帝光大二年秋七月壬戌立皇弟伯智为永阳王伯谋为桂阳王冬十一月甲寅慈训太后令降帝为临海郡王====按：《陈书废帝本纪》云云。

### 宣帝太建元年封皇子叔陵等三人为王

按《陈书宣帝本纪》。“太建元年春正月甲午。即皇帝位。
立皇子南中郎将、江州刺史康乐侯叔陵为始兴王。
奉昭烈王祀。壬寅。以皇子建安侯叔英为宣惠将军、
东扬州刺史。改封豫章王。丰城侯叔坚改封长沙王。
太建四年春二月乙酉。立皇子叔卿为建安王。”
按《陈书宣帝本纪》云云。

太建五年。冬十二月乙巳，立皇子叔明为《宜都王》，叔
献为河东王。

按：《陈书宣帝本纪》云云。

太建七年。冬十月己巳，立皇子叔齐为新蔡王。叔文
为《晋熙王》。

按：《陈书宣帝本纪》云云。

太建八年。秋九月戊戌。立皇子叔彪为淮南王
按《陈书宣帝本纪》云云。

太建十四年，后主即位。封诸皇弟叔重等六人为王
按《陈书后主本纪》，“十四年春正月丁巳，即皇帝位。丁
卯，立皇弟叔重为始兴王，奉昭烈王祀。辛未，立皇弟
叔俨为寻阳王，皇弟叔慎为岳阳王，皇弟叔达为义
阳王，皇弟叔熊为巴山王，皇弟叔虞为武昌王。”

### 后主至德元年立皇子深及皇弟叔平等九人为王按陈书后主本纪至德元年春正月癸卯立皇子深为始安王冬十月丁酉立皇弟叔平为湘东王叔敖

为临贺王，叔宣为阳山王，叔穆为西阳王。癸丑，立“皇
弟叔俭为南安王，叔澄为南郡王”，叔兴为沅陵王，叔
韶为岳山王，叔纯为新兴王。

至德四年。封诸皇弟叔谟等四人及皇子庄为王
按《陈书后主本纪》。“四年春二月丙申。立皇弟叔谟为
巴东王。叔显为临江王。叔坦为新会王。叔隆为新宁
王。夏六月丁巳。立皇子庄为会稽王。”

### 祯明二年废皇太子引为王封皇子恮恬蕃三人及皇弟叔荣叔匡二人皆为王

按《陈书后主本纪》，祯明二年“春正月辛巳，立皇子恮
为东阳王，恬为钱塘王。夏六月庚子，废皇太子引为
吴兴王。冬十月，立皇子蕃为吴郡王。十一月丙子，立
皇弟叔荣为新昌王，叔匡为太原王。”

按《文献通考》，“江左承西晋，诸王开国，并以户数相差为大小三品。大国置上、中、下三将军，及置司马一人。次国置中、下二将军，小国置将军一人。馀官亦准此为差。武帝受命，自永定讫于祯明，唯衡阳王昌特加礼命，至五千户，自馀大国不过二千，小国则千户云。陈亡，诸王随后主入长安，并配陇右及河西诸州，各” 给田业以处之。大业二年，隋炀帝以后主第六女婤为贵人，绝爱幸，因召陈氏子弟，尽还京师，随才叙用，由是并为守宰，遍于天下。